Bjørn Carlsen
Store norske leksikon,Kunst og estetikk,Bildende kunst,Samtidskunst,Norsk samtidskunst
Bjørn Øivind Carlsen, norsk maler. Han var elev ved Statens Kunstakademi i 1967–71 under Aage Storstein og Alf-Jørgen Aas.
Carlsen har et ekspresjonistisk formspråk, blant annet inspirert av Francis Bacon. Hans malerier består av flere lag gjennomskinnelige lasurer som skaper en blank overflate. Motivene er gjerne dypt personlige, hentet fra fantasiens, drømmenes og marerittets verden, ofte groteske, noe titler som Seksualsex, Kadaveret suges og Narkotisk orgasme viser. Han kombinerer figurative elementer med ekspresjonistiske effekter i slående, dunkle fargetoner. Blant hans kjente arbeider er Konstruksjon for tilgivelsen av Adolf Hitler (1987, Museet for samtidskunst, Oslo). Bildene er blitt tolket som en reaksjon mot en syk verden, en verden der ondskapen er en vesentlig del av tilværelsen.Høsten 2000 ble det arrangert en stor retrospektiv utstilling av hans arbeider fra 1970–2000, Reisen inne i reisen, på Astrup Fearnley Museet i Oslo, der bredden i hans produksjon ble vist. Man så at bildene hans omkring 1990 hadde et mer neddempet uttrykk enn i 1980-årene, men utover i 1990-årene økte intensiteten og den kjente Donald Duck-figuren var et tilbakevendende element, ofte i groteske sammenhenger, der den fremtrer som et monster. Les mer i Store norske leksikon Bjørn Carlsen i Norsk biografisk leksikon Bjørn Carlsen i Norsk kunstnerleksikon norsk kunsthistorie Litteratur Brun, Hans-Jakob: Bjørn Carlsen : fabel aktig, 2000 Koefoed, Holger: Bjørn Carlsen : undring over tingenes tilstand, 1995 Messel, Nils: Bjørn Carlsen : pasteller, 2003